 

**בבית הדין הצבאי המחוזי**

**במחוז שיפוטי צפון**

בפני השופטים: רס"ן חיים בלילטי – אב"ד

רס"ן וסאם סביחי

רס"ן נועם בר טובול

**בעניין: התובע הצבאי (ע"י ב"כ, קמ"ש ליטל הרטמן)**

**נגד**

**ח/\*\*\* טוראי ר.א.ד. (ע"י ב"כ, עו"ד אמיר סלאמה)**

**הכרעת דין**

על פי הודאתו, בהתאם לכתב האישום ולפרטים הנוספים, מורשע הנאשם בשתי העבירות הבאות: 1. שימוש בלתי חוקי בנשק לפי סעיף 85 סיפא לחוק השיפוט הצבאי, התשט"ו- 1955.

2. שימוש בלתי חוקי בנשק לפי סעיף 85 רישא לחוק השיפוט הצבאי, התשט"ו- 1955.

**ניתנה היום,10.12.2019 , והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר דין**

הנאשם נותן את הדין בגין הרשעתו בשתי עבירות של שימוש בלתי חוקי בנשק. על פי כתב האישום במהלך חודש פברואר 2019 וכן בין החודשים ספטמבר לאוקטובר 2018 נטל הנאשם את נשקו האישי, דרך אותו וירה מספר כדורים לכיוון השמיים בזווית של 60 מעלות. באירוע נוסף, במועד שאינו בידיעת התביעה, במגורים בבסיסו כיוון נשק כשאצבעו בשמורת ההדק, בעוד הנשק פרוק ונצור לעבר חייל אחר.

הנאשם התגייס לצה"ל בחודש יולי 2018 ומשרת כלוחם. חקירתו נפתחה בעקבות מידע שהעלה חשד לביצוע עבירות אלו מצידו. במהלך חקירתו עלה כי במהלך הטירונות שביצע הכניס אל נשקו מחסנית ללא כדורים, "נכנס" בין כוונות הנשק בשתי הזדמנויות. בנוסף כיוון את הנשק לעבר אדם אחר.

הצדדים נקשרו בהסדר בו ביקשו לאזן בין חומרת העבירות והסיכון שבהן לנסיבות המקלות. ההגנה עמדה על נסיבות אלו, במרכזן נטילת האחריות של הנאשם, העובדה כי העבירות בוצעו בתחילת שירותו הצבאי וכי מאז לא נכשל הנאשם בעבירות דומות ומשרת לשביעות רצון מפקדיו (ס/1). הנאשם בדברו האחרון הביע חרטה על המעשים.

מעשי שימוש בלתי חוקי בנשק יוצרים סיכון מוחשי לעוברי אורח, שעה שמבוצע ירי בנשק כבמקרה זה. העבר לימד כי מעשים מעין אלו עלולים להסתיים בתוצאות הרות אסון. מעבר לסיכון הגלום במעשים נודעת לעבירות גם פגיעה חריפה במשמעת הצבאית ויש בהן משום הפרה של כללים ופקודות אשר נועדו להבטיח שימוש בנשק, אך למטרה לשמה ניתן לידי החייל. בשל כך יש להשית עונשים הולמים ומרתיעים אשר ישקפו היבטים אלו.

בנסיבות אלו, העונש לו עתרו הצדדים מקל עם הנאשם. חרף האמור, לאור הנימוקים לקולא, מצאנו שלא לסטות מן ההסכמה וזאת לאור כברת הדרך אותה עשה הנאשם מאז ביצוע העבירות כנלמד מחוות דעת מפקדיו ולנוכח החרטה שהביע בפנינו ונסיבותיו המורכבות מבית (ס/3, ס/4).

על הנאשם נגזרים, אפוא, העונשים הבאים:

1. עשרים (20) ימי מאסר לריצוי בפועל, בכליאה ממשית. הנאשם יתייצב לריצוי עונשו בבס"כ \*\*\* ביום 12.01.2020 לא יאוחר מהשעה 09:00.
2. עשרים (20) ימי מאסר לריצוי בפועל, שירוצו בדרך של עבודות צבאיות בבסיס בצ"ת ח"י – חיפה, עם סיום ריצוי עונש המאסר בכליאה, על פי התנאים שנקבעו בחוות הדעת של רמ"ד שיקום במקמצ"ר. הנאשם יתייצב עם סיום ריצוי עונש המאסר בכליאה לא יאוחר מהשעה 10:00 בפני רמ"ד שיקום במקמצ"ר, לשם תחילת ריצוי העבודות הצבאיות.
3. עונש מאסר מותנה בן תשעים (90) ימים למשך שנתיים, שלא יעבור עבירה שעניינה שימוש בלתי חוקי בנשק.

**זכות ערעור תוך 15 יום.**

**ניתן היום, 07.01.2020, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור
רסן גלעד הרמן
ק' בית הדין**

**נערך על ידי ש.פ.**

**בתאריך 26.01.2020**

**חתימת המגיה:**